થાઈલેન્ડની ફૂટબોલની ટીમનાં આ બાળકો અને કોચ ગુફા જોવા માટે ગયાં હતાં, પરંતુ વરસાદના કારણે પૂર આવતાં ગુફામાં જ ફસાઈ ગયાં હતાં અને એક ટેકરી પર ચડી ગયાં હતાં, આથી તેમનો જીવ બચી ગયો હતો. નવ દિવસ પછી ખબર પડી કે આ 13 જણ ગુફામાં ફસાયેલા છે. ભોજન વગર બાળકો નવ દિવસ ગુફામાં રહ્યાં હતાં. બાળકોની સાઇકલો ગુફાની બહાર હોવાથી બાળકો ગુફામાં હોવાની શંકા ગઈ હતી. બ્રિટનના ખાસ ડાઇવરોને ગુફામાં ઉતારવામાં આવ્યા અને તેમને આ બાળકો મળી આવ્યાં હતાં. જાણ થયાના એક અઠવાડિયા પછી ચાર બાળકોને બહાર કાઢવામાં આવ્યાં. આ પછી બીજા દિવસે અન્ય ચાર બાળકોને ઉગારાયાં હતાં.